Amok in Kaapstad se middestadSwaargewapende polisie versper Walestraat tydens die betoging Foto: Graeme Raubenheimer/EWN Betogers het Woensdag amok gemaak in Kaapstad se middestad nadat hulle op die Wes-Kaapse wetgewer en St George’s Mall toegesak en winkels en stalletjies geplunder het. Volgens kapt. Frederick van Wyk was die polisie deurgaans op die toneel en is hulle steeds op die toneel ná klagtes van plundery en eiendom wat beskadig is. “Die betogers sing en hou steeds optogte,” het Van Wyk gesê. “Sommige mense hardloop in die strate rond en plunder winkels en stalletjies.” Alhoewel die polisie die mense se reg om te betoog erken, word daar van hulle verwag om binne die wet op te tree. “Dit beteken ook dat ander mense se regte gerespekteer moet word en dat eiendom nie geplunder of beskadig mag word nie.” EWN berig die betogers eis grond en huise. Die betogers het Woensdagmiddag gesê hulle gaan nie uit die middestad beweeg alvorens Helen Zille, premier van die Wes-Kaap, hulle toespreek nie. Volgens Van Wyk het ongeveer 3 500 mense aan die betoging deelgeneem. Niemand is nog in hegtenis geneem nie. Klik hier vir nog foto’s.